তথ্যবিবরণী নম্বর : ৩৫৮৭

**স্বল্পসময়ে সৌদি আরবে জনশক্তি প্রেরণের জন্য কাজ করছে সরকার**

 **-- প্রবাসী কল্যাণ মন্ত্রী**

দাম্মাম (সৌদি আরব), ১৯ সেপ্টেম্বর :

প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ বলেছেন, সৌদি আরবে স্বল্পসময়ে জনশক্তি প্রেরণের জন্য কাজ করছে সরকার। ভিসা প্রাপ্তির ক্ষেত্রে পুলিশ ক্লিয়ারেন্স পেতে স্বরাষ্ট্র মন্ত্রণালয়ের সাথে সমন্বয় করে শীঘ্রই একটি ওয়ানস্টপ সার্ভিস চালু করা হবে।

আজ সৌদি আরবের দাম্মাম শহরের নোভাটেল হোটেলের অডিটোরিয়ামে সৌদি কোম্পানি, রিক্রুটিং এজেন্ট ও নিয়োগ কর্তাদের নিয়ে রিয়াদস্থ বাংলাদেশ দূতাবাসের শ্রমকল্যাণ উইং আয়োজিত সেমিনারে প্রধান অতিথির বক্তৃতায় মন্ত্রী এসব কথা বলেন।

সৌদি নিয়োগ কর্তাদের বাংলাদেশ থেকে আরো বেশি কর্মী নিয়োগের আহ্বান জানিয়ে মন্ত্রী বলেন, বাংলাদেশের কর্মীরা জাপান, কোরিয়া, সিঙ্গাপুর-সহ পৃথিবীর বিভিন্ন দেশে সুনামের সাথে কাজ করছেন। তিনি দু’দেশের যৌথ উদ্যোগে বাংলাদেশে একটি ‘জব ফেয়ার’ আয়োজনেরও আহ্বান জানান।

সেমিনারে সৌদি নিয়োগকর্তারা বাংলাদেশ থেকে বাছাই করে কর্মী প্রেরণের ক্ষেত্রে সময় কমিয়ে আনতে মন্ত্রীর সহযোগিতা কামনা করেন।

সৌদি আরবে নিযুক্ত বাংলাদেশের রাষ্ট্রদূত গোলাম মসিহের সভাপতিত্বে এতে বক্তব্য রাখেন বায়রার সভাপতি বেনজীর আহমেদ এমপি, প্রবাসী কল্যাণ ও বৈদেশিক কর্মসংস্থান মন্ত্রণালয়ের যুগ্মসচিব মোঃ যাহিদ হোসেন ও মোঃ সরোয়ার আলম, বাংলাদেশ দূতাবাসের পলিটিক্যাল সেক্রেটারি এস এম আনিসুল হক এবং বায়রার মহাসচিব শামীম আহমেদ চৌধুরী নোমান।

#

রাশেদুজ্জামান/মাহমুদ/মোশারফ/সেলিম/২০১৯/২০০০ ঘণ্টা

তথ্যবিবরণী নম্বর : ৩৫৮৬

**সরকার যুবকদের কর্মসংস্থানের সুযোগ সৃষ্টি করেছে**

 **-- প্রাথমিক ও গণশিক্ষা প্রতিমন্ত্রী**

ঢাকা, ৪ আশ্বিন (১৯ সেপ্টেম্বর) :

প্রাথমিক ও গণশিক্ষা প্রতিমন্ত্রী মোঃ জাকির হোসেন বলেছেন, প্রশিক্ষণের মাধ্যমে দক্ষতা অর্জন করে কর্মসংস্থানের জন্য দেশের বাইরে গেলে কাজের যথেষ্ট মূল্যায়ন হয়। বৈদেশিক মুদ্রা অর্জন করা সম্ভব হয়। বর্তমান সরকার প্রশিক্ষণের ওপর গুরুত্বারোপ করে বেকার যুবকদের দক্ষতা অর্জনের পাশাপাশি দেশ-বিদেশে বিভিন্ন কর্মসংস্থানের সুযোগ সৃষ্টির ব্যবস্থা করে দিচ্ছে।

প্রতিমন্ত্রী আজ ঢাকার তেজগাঁওয়ে উপানুষ্ঠানিক শিক্ষা ব্যুরো মিলনায়তনে আন্তর্জাতিক সাক্ষরতা দিবস উপলক্ষে আয়োজিত ‘বহুভাষায় সাক্ষরতা, উন্নত জীবনের নিশ্চয়তা-বাংলাদেশ প্রেক্ষিত’ শীর্ষক এক গোলটেবিল বৈঠকে প্রধান অতিথির বক্তৃতায় এসব কথা বলেন।

সরকার শিক্ষাখাতে যে ব্যয় করছে তার যথাযথ ব্যবহার করে দেশপ্রেম ও আন্তরিকতা নিয়ে কাজ করে ভবিষ্যৎ প্রজন্মকে সুনাগরিক হিসেবে গড়ে তুলতে শিক্ষক-শিক্ষিকা-সহ সংশ্লিষ্ঠদের প্রতি আহ্বান জানান প্রতিমন্ত্রী। তিনি বলেন, দেশের নিরক্ষর জনগোষ্ঠীকে সাক্ষরতা দান ও দক্ষতা উন্নয়ন প্রশিক্ষণ প্রদানের মাধ্যমে তাদেরকে দক্ষ মানবসম্পদে রূপান্তরের কোনো বিকল্প নেই।

অনুষ্ঠানে বিশেষ অতিথি হিসেবে উপস্থিত ছিলেন প্রাথমিক ও গণশিক্ষা সচিব মোঃ আকরাম-আল- হোসেন। সম্মানিত অতিথি হিসেবে উপস্থিত ছিলেন ইউনেস্কো ঢাকা অফিসের প্রধান এবং প্রতিনিধি Beatrice Kaldum । সভাপতিত্ব করেন উপানুষ্ঠানিক শিক্ষা ব্যুরো’র মহাপরিচালক তপন কুমার ঘোষ।

 #

রবীন্দ্রনাথ/মাহমুদ/ইসরাত/রফিকুল/সেলিম/২০১৯/১৯৪০ ঘণ্টা

তথ্যবিবরণী নম্বর : ৩৫৮৫

আইসিটি খাতে সুনির্দিষ্ট লক্ষ্য নিয়ে বাংলাদেশ অগ্রসর হচ্ছে

 --- পলক

ঢাকা, ৪ আশ্বিন (১৯ সেপ্টেম্বর) :

 তথ্য ও যোগাযোগ প্রযুক্তি প্রতিমন্ত্রী জুনাইদ আহ্মেদ পলক বলেছেন, ডিজিটাল বাংলাদেশ বাস্তবায়নে সুনির্দিষ্ট লক্ষ্য নিয়ে বাংলাদেশ অগ্রসর হচ্ছে।

 প্রতিমন্ত্রী আজ পূর্বাণী হোটেলে এটুআই এর উদ্যোগে যুব ও ক্রীড়া মন্ত্রণালয়ের ‘ডিজিটাল সার্ভিস ডিজাইন ল্যাব’ কর্মশালার সমাপনী অনুষ্ঠানে প্রধান অতিথির বক্তৃতায় একথা বলেন। বিশেষ অতিথি হিসেবে ফিলিপাইনের বাংসামোরো-এর প্রাদেশিক ইন্টরিয়র এন্ড লোকাল গভর্নমেন্ট মিনিস্টার ঘধমঁরন ঝরহধৎরসনড় উপস্থিত ছিলেন। যুব ও ক্রীড়া মন্ত্রণালয়ের সচিব আখতার হোসেন অনুষ্ঠানে সভাপতিত্ব করেন।

 প্রতিমন্ত্রী বলেন, বাংলাদেশে তথ্যপ্রযুক্তি খাতের উন্নয়ন পরিকল্পনায় রূপকল্প ২০২১ বাস্তবায়নে চারটি স্তম্ভ বা পিলার নির্ধারণ করা হয়েছে। সেগুলো হচ্ছে মানবসম্পদ উন্নয়ন, ইন্টানেটের সংযোগ দেয়া,

ই-গভর্নেন্স এবং তথ্যপ্রযুক্তি শিল্পখাত গড়ে তোলা। এই চারটি মূল লক্ষ্য বা পিলারের মাধ্যমে ডিজিটাল বাংলাদেশকে দাঁড় করানো হচ্ছে।

 ডিজিটাল বাংলাদেশ বিনির্মাণে সরকারের বিভিন্ন কার্যক্রম তুলে ধরে প্রতিমন্ত্রী বলেন, গত দশ বছরে আইসিটি খাতে দশ লাখ জনবলের কর্মসংস্থান হয়েছে যা আগামী চার বছরে আরো দশ লাখে উন্নীত হবে। তিনি বলেন, গত দশ বছর আগে ইন্টারনেট ব্যবহারকারীর সংখ্যা ছিল ৫ মিলিয়ন। ইন্টারনেটের দাম বেশি হওয়ার কারণে মানুষ ইন্টারনেট ব্যবহার করতে পারতো না। বর্তমান সরকার এর দাম কমিয়ে সাধারণ মানুষের নাগালের মধ্যে এনেছে। সারা দেশে হাই স্পিড ইন্টারনেট সেবা নিশ্চিত করতে ইউনিয়ন পর্যায়ে ফাইবার অপটিক কেবল স্থাপন করা হচ্ছে এতে প্রত্যন্ত অঞ্চল পর্যন্ত ব্রডব্যন্ড ইন্টারনেট সংযোগ পৌঁছে যাচ্ছে।

 বিশেষ অতিথির বক্তৃতায় ফিলিপাইনের প্রাদেশিক মন্ত্রী বিগত ১০ বছরে বাংলাদেশের আইসিটি খাতের ফিজিক্যাল ট্রান্সফর্মেশন ও ইনোভেশনের অভূতপূর্ব অগ্রগতির প্রশংসা করেন। তিনি বাংলাদেশের দ্রুত ডিজিটাইজেশনের জ্ঞান ও অভিজ্ঞতাকে ফিলিপাইনের বাংসামোরোতে কাজে লাগানো-সহ চতুর্থ শিল্প বিপ্লবের ঝুঁকি মোকাবিলায় বাংলাদেশ সরকারের সাথে যৌথভাবে কাজ করার আগ্রহ প্রকাশ করেন।

#

শহিদুল/মাহমুদ/রফিকুল/জয়নুল/২০১৯/২১০০ঘণ্টা

তথ্যবিবরণী নম্বর : ৩৫৮৪

**বর্তমান প্রজন্মকে কলম হাতে যুদ্ধ করতে হবে**

 **--- মুক্তিযুদ্ধ বিষয়ক মন্ত্রী**

ঢাকা, ৪ আশ্বিন (১৯ সেপ্টেম্বর) :

 মুক্তিযুদ্ধ বিষয়ক মন্ত্রী আ ক ম মোজাম্মেল হক বলেছেন, দেশকে স্বাধীন করতে বীর মুক্তিযোদ্ধারা অকাতরে আত্মত্যাগ করেছেন। আর বর্তমান প্রজন্মকে দেশপ্রেমে উদ্বুদ্ধ হয়ে দেশের উন্নতির জন্য কাজ করতে হবে। মুক্তিযোদ্ধারা অস্ত্র হাতে যুদ্ধ করেছেন, বর্তমান প্রজন্মকে কলম হাতে যুদ্ধ করতে হবে। দারিদ্র্য, অশিক্ষা ও কুসংস্কারের বিরুদ্ধে যুদ্ধ করতে হবে।

 মন্ত্রী আজ ঢাকায় ইন্ডিপেনডেন্ট ইউনিভার্সিটিতে জাতির পিতা বঙ্গবন্ধু শেখ মুজিবুর রহমান ও বাংলাদেশের স্বাধীনতা যুদ্ধ বিষয়ক আলোচনা সভা ও মাসব্যাপী বই প্রদর্শনীর উদ্বোধন অনুষ্ঠানে প্রধান অতিথির বক্তব্যে এসব কথা বলেন।

 ইন্ডিপেনডেন্ট ইউনিভার্সিটির বোর্ড অভ্ ট্রাস্টিজের সভাপতি আব্দুল মতিন চৌধুরীর সভাপতিত্বে অনুষ্ঠিত আলোচনা সভায় ভারপ্রাপ্ত উপাচার্য অধ্যাপক মিলান পাগন; শিক্ষা, বিজ্ঞান, প্রযুক্তি ও সংস্কৃতি বিষয়ক ট্রাস্টের সভাপতি আব্দুল হাই সরকার প্রমুখ বক্তৃতা করেন।

 আলোচনা সভার পর মন্ত্রী মাসব্যাপী পুস্তক প্রদর্শনীর উদ্বোধন ঘোষণা করেন।

#

দীপংকর/মাহমুদ/ইসরাত/মোশারফ/জয়নুল/২০১৯/২০১০ঘণ্টা

তথ্যবিবরণী নম্বর : ৩৫৮৩

**স্থানীয় সরকার মন্ত্রীর সাথে ফিলিপাইনের বাংসামোরো প্রদেশের স্থানীয় সরকার মন্ত্রীর সাক্ষাৎ**

ঢাকা, ৪ আশ্বিন (১৯ সেপ্টেম্বর) :

 স্থানীয় সরকার মন্ত্রী মোঃ তাজুল ইসলাম বলেছেন, সরকার প্রথম যখন দেশে ডিজিটালাইজেশনের উদ্যোগ নেয় তখন অনেকেই এর সফলতা নিয়ে সংশয় প্রকাশ করেন। বিশেষত দরিদ্র ও প্রত্যন্ত এলাকার মানুষ এর সুফল পাবে কিনা তা নিয়ে সন্দেহ পোষণ করেন। কিন্তু প্রধানমন্ত্রী শেখ হাসিনার নেতৃত্বে এবং সকলের সম্মিলিত প্রচেষ্টায় আজ বাংলাদেশের মানুষ ‘ডিজিটাল বাংলাদেশ’ কর্মসূচির সুফল ভোগ করছে।

 আজ সচিবালয়ে স্থানীয় সরকার মন্ত্রীর সাথে তাঁর অফিস কক্ষে ফিলিপাইনের স্বায়ত্তশাসিত অঞ্চল মিন্দানাওয়ের বাংসামোরো প্রদেশের অভ্যন্তরীণ ও স্থানীয় সরকার মন্ত্রী নাগিব সিনারিমবু (ঘধমঁরন ঝরহধৎরসনড়)-এর নেতৃত্বে একটি প্রতিনিধিদলের সাথে সাক্ষাৎকালে মন্ত্রী এসব কথা বলেন।

 এ সময় ফিলিপাইন ইউএনডিপি’র আবাসিক প্রতিনিধি টিটন মিত্র, বাংলাদেশের একসেস টু ইনফরমেশন (এটুআই) কর্মসূচির প্রকল্প পরিচালক মোঃ আবদুল মান্নানসহ ইউএনডিপি ফিলিপাইন, ইউএনডিপি বাংলাদেশ এবং এটুআই প্রকল্পের সংশ্লিষ্ট কর্মকর্তাগণ উপস্থিত ছিলেন।

 প্রতিনিধিদলের প্রধান নাগিব সিনারিমবু বলেন, বাংলাদেশের স্থানীয় সরকার ব্যবস্থাপনা বিশেষত প্রত্যন্ত এলাকায় ‘ডিজিটাল বাংলাদেশ’ এর অভিজ্ঞতা অর্জনের জন্যই তাদের এ সফর। বাংলাদেশে কয়েকদিন অবস্থান করে তারা ইউনিয়ন পরিষদ, পৌরসভা, উপজেলা পরিষদ, জেলা পরিষদ এবং সিটি কর্পোরেশনের বিভিন্ন ডিজিটাল কেন্দ্র পরিদর্শন করবেন।

 প্রতিনিধিদলকে বাংলাদেশে স্বাগত জানিয়ে মন্ত্রী বলেন, অর্থনীতির বিভিন্ন সূচকে বাংলাদেশ ও ফিলিপাইন কাছাকাছি অবস্থান করছে এবং ‘ডিজিটাল বাংলাদেশ’ গঠনের অভিজ্ঞতা তারা তাদের দেশে কাজে লাগাতে পারে। মন্ত্রী জানান, দেশের ৬১ টি জেলা পরিষদে, ৩২৮টি পৌরসভার মধ্যে ৩২১ টিতে, ৪৯২ টি উপজেলা পরিষদের মধ্যে ৪৩৮ টিতে, ১১ টি সিটি কর্পোরেশনের (ময়মনসিংহ ব্যতীত) ৩৯৬ টি ওয়ার্ডের মধ্যে ৩৬৩ টিতে এবং ৪৫৭১ টি ইউনিয়ন পরিষদে ডিজিটাল সেন্টার স্থাপন করা হয়েছে। এ সকল ডিজিটাল সেন্টারের মাধ্যমে জনসাধারণের দোরগোড়ায় তথ্য প্রযুক্তির সেবা পৌঁছে দেয়া সম্ভব হয়েছে।

#

হাসান/ফারহানা/মোশারফ/জয়নুল/২০১৯/২০০০ঘণ্টা

তথ্যবিবরণী নম্বর : ৩৫৮২

**বিলুপ্তপ্রায় মাছের ওপর গবেষণা কার্যক্রম জোরদার করতে হবে**

 **-- মৎস্য প্রতিমন্ত্রী**

ঢাকা, ৪ আশ্বিন (১৯ সেপ্টেম্বর) :

বাংলাদেশ মৎস্য গবেষণা ইনস্টিটিউট (BFRI) কর্তৃক ‘বার্ষিক গবেষণা পরিকল্পনা প্রণয়ন ২০১৯-২০’ শীর্ষক দু’দিনব্যাপী কর্মশালার উদ্বোধনকালে আজ মৎস্য ও প্রাণিসম্পদ প্রতিমন্ত্রী মোঃ আশরাফ আলী খান খসরু অপ্রচলিত মৎস্য সম্পদের উৎপাদন বৃদ্ধির মাধ্যমে বৈদেশিক অর্থোপার্জন এবং দেশীয় বিলুপ্তপ্রায় মাছের পুনরাবির্ভাবের জন্য গবেষণা কার্যক্রম জোরদার করার ওপর গুরুত্বারোপ করেছেন।

প্রতিমন্ত্রী বলেন, মৎস্য গবেষণা ইনস্টিটিউট গবেষণা করে বিলুপ্তপ্রায় ৬৪টি মাছের মধ্যে ইতোমধ্যে ২১টি মাছের জিনপুল সংরক্ষণ করতে সক্ষম হয়েছে। ইলিশ উৎপাদনে বাংলাদেশ এখন বিশ্বে ১ম, অভ্যন্তরীণ মুক্ত জলাশয়ে মৎস্য উৎপাদনে ৩য়, মিঠাপানির মৎস্য উৎপাদনে ৪র্থ, চাষকৃত মাছ উৎপাদনে ৫ম এবং তেলাপিয়া উৎপাদনে ৪র্থ অবস্থানে। এ কৃতিত্ব এদেশের সকলের। BFRI ইতোমধ্যে উপকূলীয় অঞ্চলের পারশে ও নোনা টেংরার প্রজনন কৌশল উদ্ভাবনে সক্ষম হয়েছে এবং চাকা চিংড়ি, হরিণা চিংড়ি, কাইন-মাগুর, ভেটকী, দাতিনা এবং চিত্রামাছের প্রজনন ও চাষাবাদের ওপর গবেষণা পরিচালনা করছে। এসব মাছের পোনা উৎপাদন ও চাষাবাদ কৌশল উদ্ভাবন সম্ভব হলে উপকূলীয় অঞ্চলে এসব মাছের উৎপাদন উল্লেখযোগ্য পরিমাণে বৃদ্ধি পাবে। BFRI অপ্রচলিত মৎস্য সম্পদের মধ্যে কাঁকড়া ও কুচিয়ার পোনা উৎপাদনের প্রযুক্তি উদ্ভাবন করায় কুচিয়া ও কাঁকড়ার জীববৈচিত্র্য সংরক্ষণের ক্ষেত্রে নতুন দিগন্ত উন্মেচিত হয়েছে বলে তিনি মন্তব্য করেন।

মৎস্য গবেষণা ইনস্টিটিউট এর মহাপরিচালক ড. ইয়াহিয়া মাহমুদের সভাপতিত্বে রাজধানীর কৃষি গবেষণা কাউন্সিল (BARC) মিলনায়তনে অনুষ্ঠিত কর্মশালায় মূলপ্রবন্ধ উপস্থাপন করেন ইনস্টিটিউটের প্রধান বৈজ্ঞানিক অফিসার ড. আশরাফুল আলম। এতে মৎস্য ও প্রাণিসম্পদ মন্ত্রণালয়ের সচিব রইছউল আলম মন্ডল, কৃষি গবেষণা কাউন্সিল এর নির্বাহী চেয়ারম্যান ড. মোঃ কবির ইকরামুল হক, মৎস্য অধিদপ্তরের মহাপরিচালক আবু সাইদ মোঃ রাশেদুল হক এবং ঢাকা বিশ্ববিদ্যালয়ের অধ্যাপক ড. নিয়ামুল হক বক্তৃতা করেন।

দু’দিনব্যাপী কর্মশালায় ৬টি টেকনিক্যাল অধিবেশনে মোট ৬৫টি গবেষণা প্রস্তাব উপাস্থাপন করা হবে। এতে মৎস্যবিজ্ঞানী, সম্প্রসারণকর্মী, সরকারি ও বেসরকারি সংস্থার প্রতিনিধি, বিশ্ববিদ্যালয়ের মৎস্য গবেষক, মৎস্যজীবী, মৎস্য ব্যবসায়ী সংগঠনের প্রতিনিধিসহ মৎস্য সেক্টরের সাথে সম্পৃক্ত লোকজন অংশগ্রহণ করেন।

#

শাহআলম/মাহমুদ/মোশারফ/সেলিম/২০১৯/১৮৪০ ঘণ্টা

তথ্যবিবরণী নম্বর : ৩৫৮১

**ছোটখাটো দুর্নীতির বিরুদ্ধেও ব্যবস্থা নেওয়া হচ্ছে**

 **---তথ্যমন্ত্রী**

ঢাকা, ৪ আশ্বিন (১৯ সেপ্টেম্ব)

 ‘দুর্নীতির বিরুদ্ধে প্রধানমন্ত্রী শেখ হাসিনা জিরো টলারেন্স নীতি নিয়েছেন’ উল্লেখ করে তথ্যমন্ত্রী ড. হাছান মাহ্‌মুদ বলেছেন, ‘ছোটখাটো যে কোনো দুর্নীতির বিরুদ্ধে দলমত নির্বিশেষে ব্যবস্থা নেয়া হচ্ছে, যুবদল নেতা যেমন গ্রেফতার হয়েছেন, যুবলীগ নেতাও গ্রেফতার হয়েছেন। অপরদিকে তারেক রহামান হাওয়া ভবন প্রতিষ্ঠা করে রাষ্ট্রীয় সকল কাজ থেকে 'টেন পার্সেন্ট' নিয়ে দুর্নীতিকে প্রাতিষ্ঠানিক রূপ দিয়েছিলেন। এসব কারণে বিএনপি'র মুখে দুর্নীতিবিরোধী কথা তো মানায়ই না, বরং তাদের লাগামহীন দুর্নীতির জন্য জাতির কাছে ক্ষমা চাওয়া উচিত।’

 আজ রাজধানীর তোপখানা রোডে জাতীয় প্রেসক্লাবের জহুর হোসেন চৌধুরী হলে অধ্যাপক ড. আবদুল মান্নান চৌধুরী রচিত 'প্রসঙ্গ: বঙ্গবন্ধু শেখ মুজিব ও মুক্তিযুদ্ধে মুজিব বাহিনী' এবং নূর-উন-নাহার মেরী রচিত 'আমার চেতনায় বিশ্বনেতা বঙ্গবন্ধু' গ্রন্থের প্রকাশনা উৎসবে প্রধান অতিথির বক্তৃতায় সমসাময়িক রাজনীতি প্রসঙ্গে মন্ত্রী এ সকল কথা বলেন।

 মন্ত্রী বলেন, ‘শেখ হাসিনার নেতৃত্বে বিশ্বের সর্বোচ্চ 'জিডিপি প্রবৃদ্ধি' অর্জনকারী বাংলাদেশের বিস্ময়কর উন্নয়নের প্রশংসা সারা বিশ্ব করলেও বিএনপি ও তার দোসররা প্রশংসা করতে পারেন না। দেশ আজ সমস্ত সূচকে পাকিস্তানকে, অনেক সূচকে ভারতকেও পেছনে ফেলে এগিয়ে গেছে, এটা তাদের ভালো লাগে না। তারা দোষ খুঁজে বেড়ায়।’

 তথ্যমন্ত্রী এ সময় সদ্যপ্রকাশিত গ্রন্থদ্বয়ের লেখকদের অভিনন্দন জানান এবং লেখনীকে মৃত্যুর পর বেঁচে থাকার উৎকৃষ্ট মাধ্যম হিসেবে বর্ণনা করেন।

 সাবেক তথ্যসচিব সৈয়দ মার্গুব মোরশেদের সভাপতিত্বে লেখকদ্বয়, আওয়ামী মহিলা লীগের দপ্তর সম্পাদক রোজিনা নাসরিন, বঙ্গবন্ধু সাংস্কৃতিক জোটের সাধারণ সম্পাদক অরুণ সরকার রানা, গ্রন্থদ্বয়ের প্রকাশক অমর প্রকাশনীর সত্ত্বাধিকারী অমর হাওলাদার, সাংবাদিক মানিক লাল ঘোষ, অভি চৌধুরী, উদ্যোক্তা লায়ন আবুল বাশার প্রমুখ অনুষ্ঠানে বক্তৃতা করেন।

#

আকরাম/মাহমুদ/রফিকুল/আব্বাস/২০১৯/১৮৩৫ ঘণ্টা

তথ্যবিবরণী নম্বর : ৩৫৮০

**শুধু অর্থের জন্য নয়, দেশের মর্যাদা রক্ষার জন্য দক্ষ শ্রমিক প্রেরণ করতে হবে**

 **--- সমবায় প্রতিমন্ত্রী**

যশোর, ৪ আশ্বিন (১৯ সেপ্টেম্বর) :

 যশোর জেলা প্রশাসকের সম্মেলন কক্ষে প্রবাসী কল্যাণ ও বৈদেশিক কর্মসংস্থান মন্ত্রণালয়ের তত্ত্বাবধানে ‘বৈদেশিক কর্মসংস্থানের জন্য দক্ষতা ও সচেতনতা’ শীর্ষক সেমিনারে প্রধান অতিথি হিসেবে উপস্থিত ছিলেন পল্লী উন্নয়ন ও সমবায় প্রতিমন্ত্রী স্বপন ভট্টাচার্য্য।

 প্রতিমন্ত্রী এসময় বলেন, বৈদেশিক কর্মসংস্থানের জন্য দক্ষতা ও সচেতনতা একটি অত্যন্ত জনগুরুত্ব সম্পন্ন বিষয়। তাই এ ধরনের অনুষ্ঠানে জনপ্রতিনিধিদেরকে বিশেষ করে ইউপি চেয়ারম্যান, মেম্বার, উপজেলা চেয়ারম্যান, পৌর মেয়র-সহ সবাইকে সম্পৃক্ত করতে হবে। শুধু অর্থের জন্য নয়, দেশের মর্যাদা রক্ষার জন্য বিদেশে দক্ষ শ্রমিক প্রেরণ করতে হবে। এ লক্ষ্যে শ্রমিকদের জন্য কারিগরি প্রশিক্ষণের ব্যবস্থা করতে হবে।

 জেলা প্রশাসক মোহাম্মদ শফিউল আরিফের সভাপতিত্বে অনুষ্ঠানে উপস্থিত ছিলেন প্রবাসী কল্যাণ ও বৈদেশিক কর্মসংস্থান মন্ত্রণালয়ের যুগ্মসচিব মোঃ শহীদুল আলম। এছাড়াও জেলা প্রশাসনের ঊর্ধ্বতন কর্মকর্তাবৃন্দ অনুষ্ঠানে উপস্থিত ছিলেন।

#

আহসান/মাহমুদ/রফিকুল/জয়নুল/২০১৯/১৮৪৫ঘণ্টা

তথ্যবিবরণী নম্বর : ৩৫৭৯

কাজ না করেই টাকা নেওয়ার দিন শেষ

 --- স্বাস্থ্যমন্ত্রী

ঢাকা, ৪ আশ্বিন (১৯ সেপ্টেম্বর) :

স্বাস্থ্য ও পরিবার কল্যাণ মন্ত্রী জাহিদ মালেক বলেছেন, ‘সরকারি হাসপাতালের বিভিন্ন ঠিকাদারি কাজ না করেই বিল করে টাকা তুলে নেওয়ার দিন শেষ হয়ে গেছে। হাসপাতাল-সহ স্বাস্থ্যখাতের সাথে সংশ্লিষ্ট সকল ঠিকাদারি কাজের গুণগত মান বুঝে নিয়ে তারপরই বিল পরিশোধ করতে হবে। অযৌক্তিক বা ভৌতিক কোনো বিলে কোনোভাবেই স্বাক্ষর করা যাবে না।’

আজ স্বাস্থ্য মন্ত্রণালয়ের সম্মেলন কক্ষে সরকারি হাসপাতালের পরিচালক, অধ্যক্ষ ও ইনস্টিটিউটের পরিচালকদের সাথে দেশের স্বাস্থ্যসেবার দৃশ্যমান অগ্রগতির পর্যালোচনা বিষয়ক মতবিনিময় সভায় সভাপতির বক্তব্যে স্বাস্থ্যমন্ত্রী এসব কথা বলেন।

স্বাস্থ্যসেবা বিভাগের সচিব মোঃ আসাদুল ইসলাম, স্বাস্থ্য শিক্ষা বিভাগের সচিব শেখ ইউসুফ হারুন, স্বাস্থ্য অধিদপ্তরের মহাপরিচালক অধ্যাপক ডা. আবুল কালাম আজাদ এবং বিভিন্ন হাসপাতালের প্রতিনিধিগণ সভায় উপস্থিত ছিলেন।

 দেশের মেডিকেল শিক্ষার্থীদের সুবিধার্থে স্বাস্থ্যমন্ত্রী বলেন, ‘দেশের মেডিকেল শিক্ষার্থীদের হাসপাতালে থাকার জন্য আলাদাভাবে উন্নত সুযোগ-সুবিধা সংবলিত ডরমেটরি নির্মাণ করে দেয়া হবে।’

#

মাইদুল/মাহমুদ/রফিকুল/জয়নুল/২০১৯/১৮৪০ঘণ্টা

তথ্যবিবরণী নম্বর : ৩৫৭৭

**উৎপাদন বাড়িয়ে লেবু জাতীয় ফসলের আমদানি নির্ভরতা কমাতে হবে**

 **--- কৃষিমন্ত্রী**

ঢাকা, ৪ আশ্বিন (১৯ সেপ্টেম্বর) :

 কৃষিমন্ত্রী ড. মোঃ আব্দুর রাজ্জাক বলেছেন, উৎপাদন বাড়িয়ে লেবু জাতীয় ফসলের আমদানি নির্ভরতা কমাতে হবে। সিলেটের সুস্বাদু কমলা ফিরিয়ে আনার জন্য বাগান তৈরির উদ্যোগ নিলে সরকার প্রযুক্তিগত সহযোগিতা দিতে প্রস্তুত রয়েছে। দেশে লেবু জাতীয় ফসলের উৎপাদন চহিদার চেয়ে অনেক কম। প্রতিবছর বিপুল পরিমাণ কমলা, মাল্টা আমদানি করতে হয়। আমদানিকৃত লেবুজাতীয় ফলের দাম বেশি হওয়ায় সবার পক্ষে ক্রয় করা সম্ভব না। এর প্রেক্ষিতে সরকার দেশের লেবু জাতীয় ফসলের সম্প্রসারণের উদ্যোগ নিয়েছে।

 আজ রাজধানীর খামাড়বাড়ীর আ ক মু গিয়াস উদ্দিন মিলকী অডিটোরিয়ামে লেবু জাতীয় ফসলের সম্প্রসারণ ব্যবস্থাপনা ও উৎপাদন বৃদ্ধি প্রকল্প এর উদ্যোগে প্রকল্প অবহিতকরণ কর্মশালায় বক্তৃতাকালে মন্ত্রী এসব কথা বলেন।

 এই প্রকল্পে ব্যয় ধরা হয়েছে ১২৬ কোটি ৪৩ লাখ ৫০ হাজার টাকা। এর পুরোটাই সরকারি অর্থায়নে। প্রকল্পের মেয়াকাল ২০১৮ সালের জুলাই থেকে ২০২৩ সালের জুন পর্যন্ত। প্রকল্পটি বাস্তবায়ন করছে কৃষি সম্প্রসারণ অধিদফতর (ডিএই)। লেবুজাতীয় ফসলের সম্প্রসারণ ও উৎপাদন বাড়াতে দেশের সাতটি বিভাগের ৩০টি জেলার ১২৩টি উপজেলায় এই প্রকল্প বাস্তবায়ন করা হবে।

 কর্মশালায় বিশেষ অতিথি হিসেবে উপস্থিত ছিলেন কৃষি সচিব মোঃ নাসিরুজ্জামান। কৃষি সম্প্রসারণ অধিদপ্তরের মহাপরিচালক ড. মোঃ আবদুল মুঈদের সভাপতিত্বে অনুষ্ঠানে স্বাগত বক্তব্য রাখেন প্রকল্প পরিচালক ফারুখ আহমেদ। বিশেষ অতিথি হিসেবে উপস্থিত ছিলেন এপিএ পুলের সদস্য কৃষিবিদ মোঃ হামিদুর রহমান।

#

গিয়াস/ফারহানা/রফিকুল/জয়নুল/২০১৯/১৮৩৫ঘণ্টা

তথ্যবিবরণী নম্বর : ৩৫৭৮

**সংস্কৃতি প্রতিমন্ত্রীর সঙ্গে চীনের নবনিযুক্ত রাষ্ট্রদূতের সাক্ষাৎ**

ঢাকা, ৪ আশ্বিন (১৯ সেপ্টেম্বর) :

বাংলাদেশে নবনিযুক্ত চীনের রাষ্ট্রদূত লি জিমিং (Li Jiming) আজ সংস্কৃতি বিষয়ক প্রতিমন্ত্রী কে এম খালিদের সঙ্গে সচিবালয়ে তাঁর দপ্তরে সাক্ষাৎ করেন।

সাক্ষাতে দু’দেশের মধ্যে সাংস্কৃতিক বিনিময় জোরদার করার পাশাপাশি অবকাঠামো, শিক্ষা ও অর্থনৈতিক ক্ষেত্রে সহযোগিতা বৃদ্ধির বিষয়ে বিস্তারিত আলোকপাত করা হয়।

প্রতিমন্ত্রী নিয়মিত সাংস্কৃতিক বিনিময়ের পাশাপাশি জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী তথা মুজিব বর্ষ ২০২০ উদ্যাপন উপলক্ষে দু’দেশের মধ্যে সাংস্কৃতিক বিনিময় বৃদ্ধির বিষয়ে গুরুত্বারোপ করেন। তিনি বলেন, চীন তার বিভিন্ন ঐতিহাসিক প্রতœস্থল ও প্রাচীন স্থাপনা সুদক্ষ ও সুচারুরূপে সংরক্ষণ করে আসছে। সে অভিজ্ঞতাকে কাজে লাগিয়ে বাংলাদেশের বিভিন্ন প্রতœস্থলের আধুনিক ও যুগোপযোগী সংরক্ষণে তিনি চীনের সহযোগিতা কামনা করেন।

চীনের রাষ্ট্রদূত বাংলাদেশের বিভিন্ন ঐতিহ্যবাহী প্রতœস্থল ও প্রতœতাত্ত্বিক নিদর্শন বিশেষ করে সোনারগাঁওয়ে অবস্থিত ঐতিহাসিক পানাম সিটি সংরক্ষণে চীনের সহায়তা প্রদানের বিষয়ে আগ্রহ প্রকাশ করেন। তিনি বলেন, ইতোমধ্যে দু’দফায় বাংলাদেশের ২০ জন শিশু অ্যাক্রোবেট শিল্পী চীন হতে উচ্চতর প্রশিক্ষণ গ্রহণ করে বাংলাদেশে ফিরে এসেছে। নিয়মিত সাংস্কৃতিক বিনিময়ের পাশাপাশি এ খাতে চীন বাংলাদেশকে আরো সহযোগিতা প্রদানে আগ্রহী। এজন্য সংস্কৃতি বিষয়ক মন্ত্রণালয়ের পক্ষ হতে সুনির্দিষ্ট প্রস্তাব প্রেরণের জন্য তিনি প্রতিমন্ত্রীকে অনুরোধ করেন।

সংস্কৃতি বিষয়ক মন্ত্রণালয়ের যুগ্ম সচিব মোঃ ফাহিমুল ইসলাম, ঢাকাস্থ চীন দূতাবাসের কালচারাল কাউন্সেলর Sun Yan এবং দূতাবাসের পলিটিক্যাল শাখার কর্মকর্তা Hu Zhiying সাক্ষাৎকালে উপস্থিত ছিলেন।

#

ফয়সল/মাহমুদ/রফিকুল/সেলিম/২০১৯/১৮২০ ঘণ্টা

তথ্যবিবরণী নম্বর : ৩৫৭৬

**ভোলাগঞ্জকে দেশের ২৪তম স্থলবন্দর ঘোষণা**

ঢাকা, ৪ আশ্বিন (১৯ সেপ্টেম্বর) :

সিলেটের কোম্পানীগঞ্জ উপজেলায় অবস্থিত ভোলাগঞ্জ শুল্ক স্টেশনকে ২৪তম স্থলবন্দর হিসেবে ঘোষণা করেছে সরকার। এ সংক্রান্ত গেজেট সম্প্রতি প্রকাশিত হয়েছে।

উল্লেখ্য, ২০০১ সালে আওয়ামী লীগ সরকার ১২টি স্থলবন্দরের গেজেট করে। এরপর ২০০৯ সালে নতুন করে ১১টি স্থলবন্দর গেজেটভুক্ত করা হয়। আওয়ামী লীগ সরকারের বর্তমান মেয়াদে ভোলাগঞ্জ শুল্ক স্টেশনকে স্থলবন্দর হিসেবে গেজেটভুক্ত করা হলো।

 দেশের ২৩টি স্থলবন্দরের মধ্যে বর্তমানে ১২টি চালু আছে। ১১টি বন্দর চালুর অপেক্ষায় আছে। স্থলবন্দরের নিজস্ব ব্যবস্থাপনায় পরিচালিত বন্দরগুলো হলো- যশোরের বেনাপোল, সাতক্ষীরার ভোমরা, লালমনিরহাটের বুড়িমারী, ব্রাহ্মণবাড়িয়ার আখাউড়া, শেরপুরের নাকুগাঁও, সিলেটের তামাবিল, কুড়িগ্রামের সোনাহাট এবং বিওটি পদ্ধতিতে পরিচালিত স্থলবন্দরগুলো হলো- চাপাইনবাবগঞ্জের সোনামসজিদ, দিনাজপুরের হিলি, কুমিল্লার বিবিরবাজার, পঞ্চগড়ের বাংলাবান্ধা ও কক্সবাজেরর টেকনাফ।

দিনাজপুরের বিরল, সিলেটের শেওলা, হবিগঞ্জের বাল্লা, জামালপুরের ধানুয়া-কামালপুর, ময়মনিসংহের গোবড়াকুড়া-কড়ইতলী, ফেনীর বিলোনিয়া, খাগড়াছড়ির রামগড়, চুয়াডাঙ্গার দর্শনা ও দৌলতগঞ্জ, রাঙ্গামাটির থেগামুখ এবং নীলফামারীর চিলাহাটী স্থলবন্দরগুলোর উন্নয়ন কার্যক্রম চলমান রয়েছে।

আরো দু’টি নতুন স্থলবন্দর করার প্রস্তাব সরকারের বিবেচনায় রয়েছে। সেগুলো হলো কুষ্টিয়ার দৌলতপুর এবং মেহেরপুরের মুজিবনগর।

#

জাহাঙ্গীর/মাহমুদ/রফিকুল/সেলিম/২০১৯/১৮০০ ঘণ্টা

তথ্যবিবরণী নম্বর : ৩৫৭৫

**স্থলবন্দরগুলোকে আরো গতিশীল করার নির্দেশ নৌপরিবহন প্রতিমন্ত্রীর**

ঢাকা, ৪ আশ্বিন (১৯ সেপ্টেম্বর) :

সোনামসজিদ, হিলি, বাংলাবান্ধা স্থলবন্দর-সহ অন্যান্য স্থলবন্দরগুলোকে আরো গতিশীল করতে এবং সোনামসজিদ ও হিলি স্থলবন্দরের বকেয়া পাওনা টাকা আদায়ের নির্দেশ দিয়েছেন নৌপরিবহন প্রতিমন্ত্রী খালিদ মাহ্‌মুদ চৌধুরী।

প্রতিমন্ত্রী আজ নৌপরিবহন মন্ত্রণালয়ে অনুষ্ঠিত বাংলাদেশ স্থলবন্দর কর্তৃপক্ষের উন্নয়ন, আর্থিক ও প্রশাসনিক বৈঠকে এ নির্দেশ দেন।

এ সময় অন্যান্যের মধ্যে বাংলাদেশ স্থলবন্দর কর্তৃপক্ষের চেয়ারম্যান তপন কুমার চক্রবর্তী এবং নৌপরিবহন মন্ত্রণালয়ের অতিরিক্ত সচিব এম এম তারিকুল ইসলাম উপস্থিত ছিলেন।

বৈঠকে জানানো হয়, বিল অন ট্রান্সফার (বিওটি) পদ্ধতিতে পরিচালিত সোনামসজিদ ও হিলি বন্দরের অপারেটরদের নিকট যথাক্রমে প্রায় ৩ কোটি ৩৯ লাখ ও এক কোটি ৩৮ লাখ টাকা বকেয়া রয়েছে। এসব বকেয়া পাওনা দ্রুত আদায়ের লক্ষ্যে কার্যকর ব্যবস্থা গ্রহণের নির্দেশ দেয়া হয়। বৈঠকে আরো জানানো হয়, বাংলাদেশ স্থলবন্দর কর্তৃপক্ষের স্থায়ী আমানতের পরিমাণ ২০১৯ সালের ৩০ জুন পর্যন্ত ৩৪৯ কোটি টাকা।

#

জাহাঙ্গীর/ফারহানা/রফিকুল/সেলিম/২০১৯/১৭৪৫ ঘণ্টা

তথ্যবিবরণী নম্বর : ৩৫৭৪

নির্মাণাধীন হাই-টেক পার্কগুলোতে একটি করে সিনেপ্লেক্স থাকবে

 --- আইসিটি প্রতিমন্ত্রী

ঢাকা, ৪ আশ্বিন (১৯ সেপ্টেম্বর) :

 তথ্য ও যোগাযোগ প্রযুক্তি প্রতিমন্ত্রী জুনাইদ আহ্মেদ পলক বলেছেন, সুস্থ বিনোদনের অন্যতম মাধ্যম চলচ্চিত্র। তরুণদের সুস্থ বিনোদন প্রদানের লক্ষ্যে আগামী দুই বছরের মধ্যে সারা দেশে নির্মাণাধীন ১৩টি হাই-টেক পার্কে একটি করে সিনেপ্লেক্স নির্মাণ করবে আইসিটি বিভাগ।

 প্রতিমন্ত্রী আজ রাজধানীর মধুমিতা প্রেক্ষাগৃহে ঢুলি কমিউনিকেশনস এর উদ্যোগে বাংলা চলচ্চিত্রের জনপ্রিয় অভিনেতা সালমান শাহ এর ৪৮তম জন্মবার্ষিকী উপলক্ষে ‘সালমান শাহ জন্মোৎসব-২০১৯’ শীর্ষক সাত দিনব্যাপী চলচ্চিত্র প্রদর্শনীর উদ্বোধন অনুষ্ঠানে প্রধান অতিথির বক্তব্যে এসব কথা বলেন।

 প্রতিমন্ত্রী বলেন, সালমান শাহ একটি নাম নয়, আমাদের চলচ্চিত্র জগতের অনুপ্রেরণা। তরুণ প্রজন্মের আইকন। যিনি হঠাৎ করে এসেই বাংলা চলচ্চিত্রের দর্শকদের মন জয় করে খুব তাড়াতাড়িই ভক্তদের কাঁদিয়ে চলে গেলেন। তিনি বেঁচে থাকলে বাংলা চলচ্চিত্র আরো সমৃদ্ধ হতো। তাঁর সৃজনশীলতা ও উৎকর্ষতাকে অনুপ্রেরণায় পরিণত করতে এবং প্রজন্ম থেকে প্রজন্মে তাঁর সিনেমা ছড়িয়ে দিতে এই জন্মোৎসবের আয়োজন গুরুত্বপূর্ণ ভূমিকা রাখবে।

 অনুষ্ঠানে অন্যান্যের মধ্যে বক্তৃতা করেন চলচ্চিত্র অভিনেতা শাকিব খান, টি এম ফিল্মস ও গান বাংলা টেলিভিশনের ভাইস চেয়ারম্যান ফারজানা মুন্নি, বাচসাস সভাপতি ফাল্গুনী হামিদ এবং উৎসব আহ্বায়ক নিপু বড়ুয়া।

 সালমান শাহ’র জন্মোৎসব উপলক্ষে রাজধানীর মধুমিতা প্রেক্ষাগৃহে ২০ সেপ্টেম্বর থেকে ধারাবাহিকভাবে এ নায়কের সাত জনপ্রিয় চলচ্চিত্র প্রদর্শিত হবে।

#

শহিদুল/মাহমুদ/রফিকুল/জয়নুল/২০১৯/১৮০০ঘণ্টা

তথ্যবিবরণী নম্বর : ৩৫৭৩

**সার্বজনীন স্বাস্থ্যসেবা নিশ্চিতে ডাক্তার ও ফার্মাসিস্টদের একযোগে কাজ করার আহ্বান স্পিকারের**

ঢাকা, ৪ আশ্বিন (১৯ সেপ্টেম্বর):

 জাতীয় সংসদের স্পিকার ড. শিরীন শারমিন চৌধুরী বলেছেন, জাতীয় অর্থনীতিতে ফার্মাসিটিক্যাল অত্যন্ত গুরুত্বপূর্ণ সেক্টর। ফার্মাসিউটিক্যাল সেক্টরকে কাজে লাগাতে পারলে দেশের অর্থনীতির ভিত আরও মজবুত হবে। এসময় তিনি সার্বজনীন স্বাস্থ্যসেবা নিশ্চিত করতে ডাক্তার ও ফার্মাসিস্টদের একযোগে কাজ করার আহ্বান জানান।

 তিনি আজ স্থানীয় একটি হোটেলে বিশ্ব স্বাস্থ্য সংস্থার সহযোগিতায় ফার্মেসি কাউন্সিল অভ বাংলাদেশ আয়োজিত 'পলিসি ডায়ালগ অন গুড ফার্মেসি প্রাকটিস ইন হসপিটাল ফার্মেসি সেটিংস অব বাংলাদেশ' শীর্ষক অনুষ্ঠানে প্রধান অতিথির বক্তব্যে এসব কথা বলেন।

 স্পিকার বলেন, প্রধানমন্ত্রী শেখ হাসিনার সরকারের মূল দর্শন মানুষের দোরগোড়ায় স্বাস্থ্যসেবা পৌঁছে দেওয়া। সারাদেশে ১৪ হাজারের বেশি কমিউনিটি ক্লিনিকের প্রত্যেকটি থেকে ৬ হাজার জনকে চিকিৎসা সেবা প্রদান করা হচ্ছে। কমিউনিটি ক্লিনিক থেকে স্বাস্থ্যসেবা নিশ্চিত করতে ৩২ প্রকারের ঔষুধ বিনামূল্যে প্রদান করা হচ্ছে। এছাড়াও উপজেলা স্বাস্থ্য কমপ্লেক্স এর মাধ্যমে তৃণমূলে স্বাস্থ্যসেবা পৌঁছে দেওয়া হচ্ছে।

 স্পিকার আরও বলেন, বিশ্বব্যাপী ঔষধের গবেষণা, উৎপাদন, বিপণন এবং প্রয়োগের ক্ষেত্রে ফার্মেসিস্টরা তাদের নিরলস প্রচেষ্টা, ঐকান্তিক শ্রম এবং মেধা প্রয়োগের মাধ্যমে উন্নত স্বাস্থ্যসেবা নিশ্চিতে কাজ করে যাচ্ছেন। সরকারের যুগোপযোগী সিদ্ধান্তের ফলে দেশে ওষুধশিল্পের বিকাশে এক আমূল পরিবর্তন সাধিত হয়েছে। বর্তমানে দেশের চাহিদার ৯৮ শতাংশ ওষুধ দেশে উৎপাদন করা হচ্ছে এবং বিশ্বের অনেক দেশে ওষুধ রপ্তানি হচ্ছে। এ সময়ে তিনি দেশের হাসপাতালগুলোতে দক্ষ ফার্মাসিস্ট নিয়োগের মাধ্যমে ঔষধ নিয়ে বিভ্রান্তি ও ঔষধের ভুল প্রয়োগের হার কমিয়ে আনা সম্ভব হবে বলে উল্লেখ করেন।

 বাংলাদেশ ফার্মেসি কাউন্সিলের প্রেসিডেন্ট এবং স্বাস্থ্যসেবা বিভাগের সচিব মো: আসাদুল ইসলাম এর সভাপতিত্বে অন্যান্যের মধ্যে বক্তব্য রাখেন স্বাস্থ্য ও পরিবারকল্যাণ মন্ত্রণালয় মন্ত্রী জাহিদ মালেক এবং জনপ্রশাসন মন্ত্রণালয় প্রতিমন্ত্রী ফরহাদ হোসেন, ঢাকা বিশ্ববিদ্যালয়ের প্রফেসর এমিরেটাস ড. এ কে আজাদ চৌধুরী, ঔষধ প্রশাসন স্বাস্থ্য অধিদপ্তরের মহাপরিচালক অধ্যাপক ডা. আবুল কালাম আজাদ, বিশ্ব স্বাস্থ্য সংস্থার আবাসিক প্রতিনিধি বর্ধন জং রানা, চট্টগ্রাম মেডিকেল বিশ্ববিদ্যালয়ের উপাচার্য অধ্যাপক ডা. মো: ইসমাইল খান, ঢাকা মেডিকেল কলেজের অধ্যক্ষ ডা. খান আবুল কালাম আজাদ, বঙ্গবন্ধু শেখ মুজিব মেডিকেল বিশ্ব বিদ্যালয়ের উপ-উপাচার্য অধ্যাপক ডা. মো: শহিদুল্লাহ শিকদার, বাংলাদেশ এসোসিয়েশন অব ফার্মাসিউটিক্যাল ইন্ডাস্ট্রিজ এর ভাইস প্রেসিডেন্ট মো: মোসাদ্দেক হোসেন ।

#

তারিক/অনসূয়া/পরীক্ষিৎ/কুতুব/২০১৯/১৬৩২ ঘণ্টা

তথ্যবিবরণী নম্বর : ৩৫৭২

**ডেঙ্গু পরিস্থিতি**

ঢাকা, ৪ আশ্বিন (১৯ সেপ্টেম্বর) :

 স্বাস্থ্য অধিদপ্তরের হেলথ ইমার্জেন্সি অপারেশন সেন্টার ও কন্ট্রোল রুমের তথ্য অনুযায়ী গত ২৪ ঘণ্টায় সারা দেশে নতুন ৪৯১ জন ডেঙ্গু রোগী হাসপাতালে ভর্তি হয়েছেন। এর মধ্যে ঢাকায় ১৫৯ জন। সেপ্টেম্বর মাসের শুরু থেকেই হাসপাতালগুলোতে নতুন ডেঙ্গুরোগী ভর্তির সংখ্যা লক্ষ্যণীয়ভাবে কমে এসেছে। গত
২৪ ঘণ্টায় নতুন আক্রান্ত ডেঙ্গু রোগীর সংখ্যা আগের দিনের তুলনায় প্রায় ৮ শতাংশ কমেছে।

 প্রতিবেদনের তথ্য অনুযায়ী গত জানুয়ারি থেকে আজ পর্যন্ত ডেঙ্গু রোগের চিকিৎসা শেষে হাসপাতাল থেকে ছাড়পত্র নিয়ে চলে গেছেন গেছেন ৮১ হাজার ৫২ জন। যা হাসপাতালে ভর্তিকৃত ডেঙ্গু রোগীর সংখ্যার প্রায় ৯৭ শতাংশ। বর্তমানে সারা দেশের হাসপাতালগুলোতে ডেঙ্গুরোগে আক্রান্ত ভর্তিকৃত রোগী আছেন
২ হাজার ২২৬ জন। এ যাবত ৬৮ জনের মৃত্যু ডেঙ্গুজনিত বলে নিশ্চিত করা হয়েছে।

#

স্বাস্থ্য অধিদপ্তর/অনসূয়া/পরীক্ষিৎ/জসীম/আসমা/২০১৯/১৪২০ ঘণ্টা

তথ্যবিবরণী নম্বর : ৩৫৭১

**স্ক্রল আকারে প্রচারের জন্য**

সকল ইলেকট্রনিক মিডিয়া

ঢাকা, ৪ আশ্বিন (১৯ সেপ্টেম্বর) :

 সকল ইলেক্ট্রনিক মিডিয়ায় নিম্নোক্ত বিষয়টি স্ক্রল আকারে প্রচার করার জন্য অনুরোধ করা হলো :

**মূল বার্তা :**

আগামী ১৩ অক্টোবর ‘আন্তর্জাতিক দুর্যোগ প্রশমন দিবস-২০১৯’ উদ্‌যাপন করা হবে। এ বছরের প্রতিপাদ্য নিম্নরূপ :

“নিয়ম মেনে অবকাঠামো গড়ি

জীবন ও সম্পদের ঝুঁকি হ্রাস করি”।

#

কাদের/অনসূয়া/জসীম/আসমা/২০১৯/১১৩০ ঘণ্টা